ટર્મ ઈન્સ્યોરન્સ પરિવારના મુખ્ય વ્યક્તિના મૃત્યુ બાદ પરિવારને આર્થિક સંકટથી સુરક્ષિત રાખે છે. ઘરનો મુખ્ય વ્યક્તિ પરિવારની આવકનો મુખ્ય સ્ત્રોત હોય છે. આ વ્યક્તિના મૃત્યુ અથવા ગંભીર બીમારીના કારણે અક્ષમ થવાની સ્થિતિમાં પરિવારને આર્થિક સંકળામણનો સામનો કરવો પડે છે. એવામાં જો પર્યાપ્ત રકમનો ટર્મ ઈન્સ્યોરન્સ લીધો હોય તો પરિવારની આર્થિક સ્થિતિ પર કોઈ અસર પડતી નથી. સાથે જ તેમને નિયમિત સહારો મળી રહે છે. ટર્મ ઈન્સ્યોરન્સ અંતર્ગત ગંભીર બીમારી, આકસ્મિક મૃત્યુ, સ્થાયી બીમારી જેવી બાબતો આવે છે. ઘણી કંપનીઓ પરિવારના સદસ્યોને ટર્મ ઈન્સ્યોરન્સમાં નિયમિત આવકનું ઓપ્શન પણ આપે છે.